Pokiaľ ide o frekvenciu kontrol, pri porovnaní členských štátov možno konštatovať rôznorodosť (tabuľka 5, graf 4). Napríklad Malta nahlásila za rok 2013 v priemere 84 kontrol na 100 vylodení, Francúzsko ich nahlásilo 0,2. Z členských štátov, ktoré vydali osobitné povolenia na spracovanie žralokov na palube, Litva a Estónsko nenahlásili žiadne kontroly rybárskych plavidiel.

Celkovo bolo za rok 2013 nahlásených vyše 4 400 kontrol, počas ktorých sa zistili štyri prípady porušenia právnych predpisov: Cyprus nahlásil, že pri jednej kontrole sa našlo na palube plavidla telo žraloka modrého bez plutiev, Francúzsko nahlásilo prípad odstránenia žraločích plutiev na venezuelskej lodi, Španielsko prípad odstránenia žraločích plutiev na portugalskej lodi a Spojené kráľovstvo prípad stiahnutia kože z dvoch žralokov na mori.

Španielsko poskytlo dodatočné informácie s posúdením finančného vplyvu nariadenia na španielsku flotilu loviacu lovnými šnúrami.4 Útvary Komisie analyzovali relevantné segmenty flotily na základe nahlásených nákladov na prispôsobenie sa požiadavkám nového nariadenia a dospeli k záveru, že najväčší segment flotily (z hľadiska počtu plavidiel a pracovných miest) dokáže naďalej fungovať s primeraným ziskovým rozpätím. Náklady na prispôsobenie môžu segmentom flotily, ktoré sú už teraz stratové, spôsobiť prehĺbenie finančných ťažkostí.

3.Vývoj na medzinárodnej úrovni

Komisia sa v záujme zlepšenia ochrany žralokov a podporu rovnakých podmienok pre flotily Únie zasadzuje na pôde regionálnych rybárskych organizácií a orgánov (napr.

Komisia pre rybolov v severovýchodnom Atlantiku – NEAFC) a príslušných medzinárodných fór za to, aby sa žraločie plutvy prestali odstraňovať.

EÚ je takisto jedným z kľúčových podporovateľov rezolúcie Valného zhromaždenia OSN o udržateľnom rybolove, v ktorom sa štátom adresuje výzva prijať okamžité a spoločné opatrenia na zlepšenie vykonávania opatrení regionálnych rybárskych organizácií alebo opatrení v rámci úprav regulujúcich lov žralokov a náhodné úlovky žralokov, ako aj na zlepšenie dodržiavania súladu s týmito opatreniami.

4.Záver

Členské štáty si úplne nesplnili povinnosť predkladať výročné správy vyplývajúcu z nariadenia, pretože z 23 pobrežných členských štátov len 14 predložilo úplné výročné správy o vykonávaní nariadenia za oba roky 2013 a 2014, pričom tri pobrežné členské štáty napriek početným pripomienkam Komisie nepredložili žiadnu správu. Na druhej strane, všetky členské štáty, ktoré vydali osobitné povolenia na spracovanie žralokov na palube, predložili aspoň jednu správu o vykonávaní nariadenia na svojom území. Členské štáty poskytli údaje v rozličnej miere a formátoch.

S upozornením, že údaje nie sú úplné, možno na základe správ dospieť k určitým čiastkovým záverom. Predložené správy dokladajú, že lov žralokov vo veľkom vykonávajú prevažne plavidlá dvoch členských štátov. Zdá sa, že počet porušení právnych predpisov, ktoré počas kontrol zistili členské štáty, ktoré požadované údaje Komisii poskytli, vrátane dvoch kľúčových členských štátov, je veľmi obmedzený.

Komisia si je vedomá obáv, ktoré vo svojej správe uviedol jeden členský štát a ktoré sú podobné obavám, ktoré predniesli niektoré členské štáty a zainteresované strany počas predchádzajúcej verejnej konzultácie, že vykonávanie nariadenia znamená skomplikovanie zaobchádzania s telami a dodatočné náklady pre dotknuté plavidlá. Komisia bude naďalej monitorovať situáciu a jej hospodárske dôsledky. Riešením predmetných ťažkostí môžu čiastočne byť existujúce nástroje (vrátane nástrojov Európskeho námorného a rybárskeho fondu), ktoré môžu predstavovať praktické riešenia údajných ťažkostí. V neposlednom rade sa Komisia domnieva, že je dôležité ďalej sa aktívne na medzinárodnej úrovni zasadzovať za to, aby sa žraločie plutvy prestali odstraňovať, a to v súlade so žiadosťou Rady zvýšiť medzinárodnú podporu, ktorá by prispela k vyrovnanejším podmienkam pre všetkých aj vtedy, ak by návrhy EÚ neboli prijaté.